Skyernes konge - eller Cumulonimbus - blev set over Hobro lørdag.

Lørdag eftermiddag blev et flot vejrfænomen set over Hobro. Det folk i vejrbranchen kalder 'skyernes konge' formede sig nemlig over det nordjyske himmelrum. - Det er et ekstremt flot vejrfænomen. Den kaldes skyernes konge, fordi den er meget fascinerende, fortæller vejrvært hos TV 2 Vejret Andreas Nyholm. Det var Rubi Lindhart Jensen, der var hurtig til at få taget billedet af den imponerende sky, der havde formet sig over motorvejen ved Hobro Nord. - Det man kan se under skybasen er, at der falder nedbør. Og så kan man se, den har den her paddehatteform, fordi den når helt op i atmosfæren. Det er et ualmindeligt flot eksemplar, der er blevet fanget på billedet, fortæller vejrværten. Bygen er dannet i en vejrsituation, hvor det er iskoldt oppe i stor højde (5-10 km), mens det er lunt og fugtigt nede ved overfladen. I en sådan vejrsituation skal overfladeluften blot have et lille skub opad, og så vil den frit stige op til 8-10 kilometers højde med en konstant stigende hastighed. De opadrettede luftstrømme rammer et 'låg' i 8-10 kilometers højde, og derfor oplever man, at de breder sig ud til siden og danner den klassiske amboltform i toppen. Det har altså ikke noget med atombomber at gøre, som også er paddehatte-formet. - Det er et klassisk sommerfænomen, og den her sky har nok været 10 kilometer høj, altså højere end Mount Everest, fortæller Andreas Nyholm. I Danmark kan sådanne skyer faktisk blive op mod 12 kilometer høje, og kan give skybrud, og så er der ofte hagl, torden og kraftige vindstød i forbindelse med den. Bygen omsætter også enorme mængder energi også enorme mængder energi. I forbindelse med en enkelt kraftig byge kan der ifølge tv2.dk udveksles energi, svarende til 10 atombomber af typen som jævnede Hiroshima med jorden.